"บิ๊กตู่" นำ ครม.ลงทะเบียนพร้อมเพย์
นายกรัฐมนตรี  นำ ครม.ลงทะเบียนพร้อมเพย์ ฝากแบงก์ชี้แจงให้ประชาชนมั่นใจระบบ ประธานสมาคมธนาคารมั่นใจ ต.ค. มีผู้ลงทะเบียน 30 ล้านบัญชี
9 ส.ค. 2559

นายกรัฐมนตรี  นำ ครม.ลงทะเบียนพร้อมเพย์ ฝากแบงก์ชี้แจงให้ประชาชนมั่นใจระบบ ประธานสมาคมธนาคารมั่นใจ ต.ค. มีผู้ลงทะเบียน 30 ล้านบัญชี
วันที่  9 ส.ค. พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสบแห่งชาติ ได้นำคณะรัฐมนตรี(ครม.) ลงทะเบียนพร้อมเพย์กับธนาคารต่างๆ   ก่อนการประชุม ครม. จะเริ่มขึ้นเพื่อสร้างความเชื่อมั่นให้กับประชาชนมาลงทะเบียนใช้ระบบการโอนเงินที่ธนาคารแห่งประเทศไทย กระทรวงการคลังและสมาชิกสมาคมธนาคารไทยได้ร่วมกันพัฒนาขึ้น
นายปรีดี ดาวฉาย กรรมการผู้จัดการธนาคารกสิกรไทย ในฐานะประธานสมาคมธนาคารไทย กล่าวว่า พล.อ.ประยุทธ์ ได้ฝากให้สมาคมธนาคารร่วมกันประชาสัมพันธ์เพื่อสร้างความเข้าใจให้กับประชาชน และความเชื่อมั่นเข้ามาสมัครใช้บริการมากขึ้น เพราะระบบที่ได้รับการพัฒนาขึ้นนี้เป็นประโยชน์กับประชาชนมาก โดยเฉพาะในแง่ของการลดต้นทุนในการใช้บริการ เพราะประชาชนที่โอนเงินผ่านระบบพร้อมเพย์ถ้าโอนไม่เกิน 5,000 บาท ก็ไม่ต้องเสียค่าโอน 5,000-30,000 บาทเสียค่าบริการ 2 บาท  ตั้งแต่ 30,000- 100,000 บาท เสียค่าบริการ 5 บาท เกินกว่า 100,000 บาทจึงจะเสีย 10 บาท 
ทั้งนี้ ปัจจุบันประชาชนลงทะเบียนพร้อมเพย์ จำนวน 14 ล้านบัญชี แบ่งเป็นลงทะเบียนโดยใช้บัตรประชาชนจำนวน 11.5 ล้านบัญชี ใช้เบอร์มือถือ 2.5 ล้านบัญชี คาดว่าในสิ้นดือนต.ค.หลังเริ่มเปิดใช้บริการระบบพร้อมเพย์ จะมีผู้ลงทะเบียนประมาณ 30 ล้านบัญชี  และคาดว่าจะจำนวนจะเพิ่มขึ้นอย่างต่อเนื่อง เนื่องจากบริการนี้ไม่มีกำหนดปิดรับลงทะเบียนและประชาชนที่ยังไม่ลงทะเบียนก็จะเห็นว่าบริการนี้มีประโยชน์จริงๆ ก็จะทยอยมาสมัครเพิ่มเติม
 “อัตราค่าธรรมเนียมการโอนผ่านระบบพร้อมเพย์ที่ต่ำมากนี้ ธนาคารต่างๆ น่าจะคงระดับนี้ไว้อีกนานเพื่อดึงให้ประชาชนเข้ามาใช้บริการ  ซึ่งแม้รายได้ธนาคารจะลดลง แต่อีกด้านหนึ่งธนาคารจะประหยัดต้นทุนในการบริหารเงินสดลงไป ยิ่งคนใช้มากต้นทุนดังกล่าวของธนาคารก็ยิ่งลดลง”นายปรีดี กล่าว
นายชาติชาย พยุหนาวีชัย ผู้อำนวยการธนาคารออมสิน กล่าวว่า ขณะนี้ลูกค้าได้ลงทะเบียนพร้อมเพย์กับธนาคารออมสิน จำนวน  7 แสนบัญชี  และลงทะเบียนรับสวัสดิการจากภาครัฐ 1.3 ล้านราย ยืนยันว่าระบบพร้อมเพย์มีความปลอดภัย ทั้งนี้เพื่อต้องการอำนวยความสะดวกกับลูกค้าในการโอนเงิน  ปัจจุบันข้อมูลทางการเงิน ข้อมูลบัตรประชาชน เบอร์มือถือ บัญชีรายได้ เป็นข้อมูลพื้นฐานที่แบงก์ต้องรับรู้ในการเปิดบัญชีเป็นปกติ จึงไม่ต้องกังวลการล้วงข้อมูล
สำหรับการลงทุนเพื่อวางระบบเครื่องรับการชำระเงินด้วยบัตร หรือ EDC  ขณะนี้ ขณะนี้กลุ่มธนาคารที่รวมตัวเป็น 2 กลุ่ม อยู่ระหว่างการจัดทำร่าง TOR เพื่อให้ผู้ให้บริการเข้ามาเสนอราคา ซึ่งในส่วนของกลุ่มออมสินได้ร่วมกับธนาคารกรุงไทย ไทยพาณิชย์ กรุงศรี ทหารไทย ธนชาต คาดว่าจะทำการติดตั้งเครื่อง EDC ประมาณ 4-5 แสนเครื่องกระจายไปตามร้านค้าทั่วประเทศ เมื่อรวมกันทั้งสองค่ายติดตั้งเครื่องรับบัตรประมาณ 800,000 – 1,000,000  ล้านเครื่อง ใช้เวลาติดตั้งประมาณ 2 ปี และเริ่มให้บริการได้ภายในปลายปีนี้